钦定古今图书集成/明伦汇编/氏族典/第004卷 > 《马端临文献通考》 > 《谱牒》
## 钦定古今图书集成/明伦汇编/氏族典/第004卷 > 《马端临文献通考》 > 《谱牒》

《姓源韵谱》一卷。

陈氏曰：唐张九龄撰。依《春秋正典》、柳氏《万姓录》《世本图》《捃摭》诸书，纂为此谱。分四声以便寻阅。古者赐姓别之，“黄帝之子得姓者十四人” 是也。“后世赐姓合之，汉高帝命娄敬、项伯为刘氏” 是也。惟其别之也则离析，故古者论姓氏推其本同；惟其合之也则乱，故后世论姓氏识其本异。自永嘉丧乱，百宗荡析，中外之裔，与夫冠冕舆台之子孙，混为一区，不可遽知，此周、齐以来谱牒之学所以贵于世也欤？

《元和姓纂》十一卷。

晁氏曰：唐林宝撰。元和中，封阎某于诸家姓氏为太原，其人乃言非本郡。宪宗因令宰相命宝纂诸家姓氏，时各依《四声类集》，每韵之内，则以“大姓” 为首。

陈氏曰：元和中，朔方别帅天水阎某者，封邑太原，以为言。上谓宰相李吉甫曰：“有司之误，不可再也。”

“宜使儒生条其源系，考其郡望，子孙职任，并总缉之，每加爵邑，则令阅视。” 吉甫以命宝二十旬而成，此书绝无善本，顷在莆田，以数本参校，仅得七八，后又得蜀本校之，互有得失，然粗完正矣。

“李氏皇室《维城录》”一卷。

陈氏曰：屯田郎中李衢、沔王长史林赞修，止于僖宗，盖昭宗时所录也。

《李氏房从谱》一卷。

陈氏曰：唐洛阳主簿李匡文撰。时为“《图谱》官。”

《圣唐偕日谱》一卷。

陈氏曰：前贺州刺史李匡文撰。序言：“前守职图籍日，撰天潢源派谱统，务在省略，直取相承一叶，旁附首分诸房。今特从圣唐以来列圣下诸王公主逐帝书出，号曰偕日，与日齐行之义也。” 匡文字济翁，又有《资暇集》，见于录。

《唐宰相甲族》一卷。

陈氏曰：唐韦述萧颖士等撰。自“王方庆” 而下，十有四家。

《唐相门甲族诸郡氏谱》共一卷。

陈氏曰：不著名氏。《甲族》八十六家，《氏谱》自京兆八姓而下，凡三百五十姓。

“唐《杜氏家谱》”一卷。

陈氏曰：唐太子宾客杜信撰。

“唐鲜于氏《卓绝谱》”一卷。

《天下郡望氏族谱》一卷。

陈氏曰：唐李林甫等天宝八年所纂，并附《五音》于后。

《姓苑》二卷。

陈氏曰：不著名氏。古有《何承天姓苑》，今此以“李” 为卷首，当是唐人所为。

《姓解》三卷。

陈氏曰：雁门邵思撰。以偏傍字类为一百七十门，二千五百六十八氏。景祐二年序。

《千姓编》一卷。

陈氏曰：不著名氏。末云“嘉祐八年采真子记。以《姓苑》《姓源》等书撮取千姓，以四字为句，每字为一姓，题曰《千姓编》，三字亦三姓也。” 逐句文义亦颇相属，殆《千字文》之比云。

陈郡《袁氏谱》一卷。

陈氏曰袁陟世弼录

《陶氏谱》一卷。

陈氏曰：怀州教授陶直夫录。侃之后也。

《帝王系谱》一卷。

陈氏曰：武夷吴达公路撰。政和壬辰也。自汉迄周显德，每代略具数语。其论曹操迫胁君后，无复臣礼，逆节已显，会其病死，故篡窃之恶，漏在身后。昔人谓其“不敢危汉” 者，亦不核其情耳。此论与愚意吻合。

《群史姓纂韵谱》六卷。

陈氏曰：永福黄邦先宋显撰。凡史传所有姓氏，皆有《韵聚》，而著其所出。建炎元年，其兄邦俊、宋英为之序。

《古今姓氏书辩证》四十卷。

陈氏曰：“校书郎、史馆校勘临川邓名世元亚撰。” 其子椿年绪成之。

《皇朝百族谱》四卷。

陈氏曰：长沙丁维皋撰。周益公为之序，时绍兴末也。仅得百二十有三家，其阙遗尚多，未能有续《裒集》者。

周平园《序》曰：“君子之著书也，有心于劝戒，而无意于好恶，然后可以施当今而传来裔。昔者世系之学，盖尝盛矣，姓有苑，官有谱，氏族有志，朝廷以是定流品，士大夫以是通婚姻。然行之一时，其弊有不胜言者，何也？好恶害之也。是故进新门则退旧望；右膏粱则左寒微。进而右者以为荣，荣则夸，夸则必侈；退而左者以为辱，辱则怒，怒则必怨。以侈临怨，则生乎其时者悉力以逞憾，出乎其后者贪名以自欺。” 此正伦所以凿杜固、义府所以陷不辜而无知如崇韬者所以流涕于尚父之墓而不耻也。长沙丁公维皋，宿学耆儒，慨然以谱牒为任，未有闻而不求，求而不得，得而不录也。日裒月聚，殆且百家，而又推其源流，条其泒别，自微以至著，由远以及近，疏戚穷达，可指诸掌。如尝从其父兄而友其子弟也，如与之同乡党而接姻娅也，不亦博而知要也哉！维皋不鄙，谓予使序其首。予曰：“《书》不待序也。然维皋之意，不可以不明。盖世臣巨室，则必书，读者可以知先烈之有贻，而思保其阀阅也。方兴未艾，则必‘书’” 读者可以知将相之无种，而思大其门闾也。至于四姓小侯，重茵叠衮，则知无两汉败亡之祸；勋臣劳旧，传龟袭紫，则知无三世道。

家之忌，上以彰国朝人物之盛，下以为子孙昭穆之辩，向所谓“有心于劝戒，而无意于好恶” 者，不在兹乎？他日其得益多，其编益详，上之太史，传之荐绅，予亦将乞其副而寓目焉。对千客而不犯一人之讳，或可勉也。

容斋洪氏《随笔》曰：“‘姓氏之书，大抵多谬误，如《唐贞观氏族志》今已亡，其本《元和姓纂》，诞妄最多，国朝所修《姓源韵谱》，又为可笑。姑以洪氏一项考之，云：五代时有洪昌、洪杲，皆为参知政事。” 予按此二人乃五代南汉僭主刘䶮之子，及晟嗣位，用为知政事。其兄弟本连“弘’字，以本朝国讳，故《五代史》追改之，元非姓洪氏” 也。此与洪庆善序丹阳洪氏云：“有弘宪者，元和四年尝跋《辋川图》” ，不知弘宪乃李吉甫之字耳。其误正同。

《阙里世系》一卷。

《孔子系叶传》，今亡。其家所藏谱虽曰古本，止叙承袭者一人，故多疏略。宗翰元丰末知洪州，刊于牍。绍兴中，端朝者续之，止于四十九代。洪兴祖又以《史记》并孔光、《孔僖传》及太子贤注与《宰相世系》诸家校正，且作《年谱》，列于卷首。

《史氏谱》一卷。

陈氏曰：奉直大夫《米宪录》。盖国初勋臣米信之后。信五世为芾，元章又三世为宪。。